Milrem Robotics
Milrem Robotics on Eesti kaitsetööstusettevõte, mis keskendub mehitamata maismaasõidukite (inglise unmanned ground vehicle, lühend UGV) tootmisele ja sõjandusrobootika lahendustele. Milrem Roboticsi peamine toode on THeMIS (The Tracked Hybrid Modular Infantry System), mis on modulaarne hübriidajamiga mehitamata maismaasõiduk. Sõiduk on mõeldud lahinguväljal toetama jalaväge transpordivahendina, kaugjuhtimisega relvasüsteemina, lõhkeseadmete avastamise platvormina jms. 2023. aastal omandas ettevõttes enamusosaluse Araabia Ühendemiraatidest pärit EDGE Group PJSC. Teised osanikud on Kuldar Väärsi läbi osaühingu Sinrob, Saksamaa kaitsetööstusettevõte Krauss-Maffei Wegmann ning Eesti erainvestorid ja Milrem Roboticsi töötajad.